**DVD** (juga dikenali sebagai "**Digital Versatile Disc**" atau "**Digital Video Disc**" - lihat Etimologi) ialah sejenis format media storan cakera optik yang popular. Kegunaan utamanya termasuk penyimpanan video dan data. Kebanyakan DVD sama dimensinya dengan cakera padat (CD) tetapi boleh menyimpan enam kali lebih data berbanding CD.

Kelainan-kelainan istilah DVD selalu menghuraikan cara data disimpan dalam cakera: DVD-ROM mengandungi data yang hanya boleh dibaca dan tidak boleh ditulis, DVD-R dan DVD+R boleh ditulis sekali kemudian berfungsi seperti DVD-ROM, manakala DVD-RAM, DVD-RW, atau DVD+RW pula menyimpan data yang boleh dipadam dan ditulis semula banyak kali. Jarak gelombang yang digunakan oleh laser DVD biasa adalah 650 nm.

Cakera-cakera DVD-Video dan DVD-Audio masing-masing merupakan kandungan video dan audio yang diformat dan distrukturkan dengan sebetulnya. Jenis-jenis DVD yang lain, termasuk yang mengandungi video, boleh dipanggil cakera DVD-Data. Istilah "DVD" selalunya disalahgunakan untuk memaksudkan format cakera optik definisi tinggi secara amnya, seperti Blu-ray dan High Definition DVD (namun HD DVD kini sudah lapuk). Kesannya, DVD yang asal kadang-kala dipanggil Standard Definition DVD (untuk "definisi biasa").

DVD-R bercelup ungu.

Sejarah
-------

Pada tahun 1993, dua piawaian storan optik kemampatan tinggi sedang dikembangkan; salah satunya ialah MultiMedia Compact Disc yang didukung Philips dan Sony, dan yang satu lagi merupakan Super Density disc yang disokong Toshiba, Time Warner, Matsushita Electric, Hitachi, Mitsubishi Electric, Pioneer, Thomson, dan JVC. Presiden IBM, Lou Gerstner selaku tukang risik, memimpin satu usaha untuk menyatukan kedua-dua paksi tersebut lalu membentuk satu piawaian tunggal, kerana khuatir akan berulangnya perang format pita video antara VHS dan Betamax yang banyak menelan wang pada 1980-an.

Philips dan Sony meninggalkan MultiMedia Compact Disc mereka lalu menerima SuperDensity Disc Toshiba sepenuhnya dengan hanya satu pengubahsuaian, iaitu bertukar kepada pemodulatan EFMPlus. EFMPlus dipilih kerana amat kuat menahan kerosakan cakera seperti kesan calar dan cap jari. EFMPlus rekaan Kees Immink yang juga mereka EFM ini adalah 6% kurang cekap berbanding teknik modulasi yang asalnya digunakan oleh Toshiba, yang menghasilkan muatan sebanyak 4.7 GB berbanding 5 GB yang asal. Hasilnya adalah spesifikasi DVD yang memuktamadkan pemain wayang DVD dan aplikasi komputer DVD-ROM pada Disember 1995. Pada bulan Mei 1997, Konsortium DVD diganti oleh Forum DVD yang terbuka kepada semua syarikat lain.

### Nama

"DVD" mula-mulanya digunakan sebagai singkatan bagi istilah tidak rasmi *digital videodisk*. Pada tahun 1995, dilaporkan pada masa spesifikasi dimuktamadkan, bahawa huruf-huruf tersebut secara rasminya adalah singkatan untuk *digital versatile disc* ("cakera serba guna digital", kerana mengambil kira aplikasi selain video), namun, teks siaran akhbar yang mengumumkan penetapan spesifikasi hanya memanggil teknologi itu sebagai "DVD" tanpa menyebut apa yang dimaksudkan huruf-huruf itu.

Dokumen-dokumen spesifikasi DVD rasmi tidak pernah sekalipun mendefinisikan DVD.

Di laman web Forum DVD ada satu bahagian bertajuk "DVD Primer" di mana jawapan kepada soalan "Apakah erti DVD?" adalah seperti berikut: "Kata kuncinya ialah 'versatil.' Cakera serba guna digital memberikan storan dan capaian video, audio dan data yang sangat hebat -- segalanya dalam sekeping cakera."

Muatan DVD
----------

|  | Muatan lapisan tunggal | Muatan lapisan ganda |
| --- | --- | --- |
| saiz fizikal | GB | GiB | GB | GiB |
| 12 cm, sebelah | 4.7 | 4.37 | 8.54 | 7.95 |
| 12 cm, dua belah | 9.4 | 8.74 | 17.08 | 15.90 |
| 8 cm, sebelah | 1.4 | 1.30 | 2.6 | 2.42 |
| 8 cm, dua belah | 2.8 | 2.61 | 5.2 | 4.84 |
|

Jenis 12 cm adalah DVD standard, manakala jenis 8 cm dikenali sebagai mini-DVD, masing-masing sama saiznya seperti CD standard dan mini-CD.

**Perhatian:** GB di sini ialah gigabait dlaam erti SI, iaitu 109 (atau 1,000,000,000) bait; GiB pula digunakan untuk gibibait, iaitu bersamaan dengan 230 (atau 1,073,741,824) bait. Kebanyakan sistem pengendalian komputer memaparkan saiz fail dalam gibibait, mebibait, dan kibibait.

**Contoh:** Sekeping cakera dengan muatan 8.54 GB adalah bersamaan dengan:
(8.54 × 1,000,000,000) / 1,073,741,824 ≈ 7.95 GiB.

Setiap sektor DVD mengandungi 2418 bait data, dari mana 2048 bait adalah data pengguna.

Perbandingan saiz: Sekeping DVD+RW Sony 12 cm dan pensel 19 cm.
**Perhatian:** Terdapat perbezaan kecil dalam muatan (ruang storan) format-format DVD lapisan ganda antara + dan -. Contohnya, cakera sebelah 12 cm bermuatan:

| Jenis Cakera | Sektor | bait | GB | GiB |
| --- | --- | --- | --- | --- |
| DVD-R SL | 2,298,496 | 4,707,319,808 | 4.7 | 4.384 |
| DVD+R SL | 2,295,104 | 4,700,372,992 | 4.7 | 4.378 |
| DVD-R DL | 4,171,712 | 8,543,666,176 | 8.5 | 7.957 |
| DVD+R DL | 4,173,824 | 8,547,991,552 | 8.5 | 7.961 |
|

### Tatanama muatan

Lima jenis DVD yang asas dinamakan sempena anggaran muatan dalam gigabait.

| Jenis DVD | Nama |
| --- | --- |
| Sebelah, lapisan tunggal | DVD-5 |
| Sebelah, lapisan ganda | DVD-9 |
| Dua belah, lapisan tunggal di kedua-dua belah | DVD-10 |
| Dua belah, lapisan ganda di sebelah, lapisan tunggal di sebelah lagi | DVD-14 |
| Dua belah, lapisan ganda di kedua-dua belah | DVD-18 |

### Teknologi

DVD menggunakan cahaya diod laser jarak gelombang 650 nm berbanding 780 nm untuk CD atau 405 nm untuk Blu-Ray. Ini mebolehkan titik yang lebih kecil pada permukaan media (1.32 µm untuk DVD berbanding 2.11 µm untuk CD) berbanding CD.

Kelajuan menulis untuk DVD adalah 1×, iaitu 1350 kB/s (1318 KiB/s), bagi model-model pemacu dan media yang terawal. Model-model yang terkini pula iaitu 18× or 20× adalah 18 atau 20 kali ganda kelajuan tersebut. Diingatkan bahawa bagi pemacu CD, 1× bererti 153.6 kB/s (150 KiB/s), iaitu 9 kali lebih perlahan.

Kelajuan
--------

| Kelajuan pemacu | Kadar data | Tempoh menulis SL / DL DVD |
| --- | --- | --- |
| 1X | 10.55 Mbit/s | 1.32 MB/s | 61 min. | 107 min. |
| 2X | 21.09 Mbit/s | 2.64 MB/s | 30 min. | 54 min. |
| 2.6X | 27.43 Mbit/s | 3.43 MB/s | 24 min. | 42 min |
| 4X | 42.19 Mbit/s | 5.27 MB/s | 15 min. | 27 min. |
| 6X | 63.30 Mbit/s | 7.91 MB/s | 11 min. | 18 min. |
| 8X | 84.38 Mbit/s | 10.55 MB/s | 8 min. | 14 min. |
| 16X | 168.75 Mbit/s | 21.09 MB/s | 4 min. | 7 min. |

DVD boleh rakam dan tulis semula
--------------------------------

Rencana utama: DVD boleh rakam
HP mula-mulanya memajukan medua DVD boleh rakam daripada perlunya menyimpan data untuk tujuan menyalin sandar dan pengangkutan.

Kini, DVD boleh rakam juga digunakan untuk rakaman audio dan video pengguna. Tiga format telah dimajukan, iaitu: DVD-R/RW (sempang), DVD+R/RW (tambah), dan DVD-RAM.

Rakaman lapisan ganda
---------------------

Rakaman lapisan ganda membolehkan cakera DVD-R dan DVD+R menyimpan lebih banyak data, sehingga 8.5 gigabait sebelah dalam sekeping cakera, berbanding 4.7 gigabait untuk cakera berlapisan tunggal. DVD-R DL dimajukan untuk Forum DVD oleh Pioneer Corporation, DVD+R DL dimajukan untuk Perikatan DVD+RW oleh Philips dan Mitsubishi Kagaku Media (MKM).

Sekeping cakera lapisan ganda berbeza daripada DVD biasa kerana ada memakai lapisan fizikal kedua dalam cakera itu sendiri. Pemacu yang berkeupayaan membaca lapisan ganda mencapai lapisan kedua dengan memancarkan laser melalui lapisan lutcahaya yang pertama. Mekanisme menukar lapisan dalam sesetengah pemain DVD mungkin menunjukkan satu jeda selama dua saat, menyebabkan beberapa penonton risau jika cakera lapisan ganda mereka rosak, maka studio-studio mula memaparkan mesej yang menerangkan kesan berjeda lapisan ganda pada semua pembungkusan cakera lapisan ganda.

Cakera DVD boleh rakam yang menyokong teknologi ini adalah serasi ke belakang dengan beberapa pemain DVD dan pemacu DVD-ROM sedia ada. Kebanyakan perakam DVD terkini menyokong teknologi lapisan ganda, dan harganya juga lebih kurang sama dengan pemacu lapisan tunggal, namun cakera kosongnya masih lebih mahal. Kelajuan rakaman yang dicapai media lapisan ganda masih lebih rendah dari media lapisan tunggal.

DVD-Video
---------

Rencana utama: DVD-Video
**DVD-Video** ialah piawaian untuk menyimpan kandungan video dalam media DVD. Di Amerika Syarikat, sewaan DVD-Video mingguan buat julung kalinya mengatasi sewaan kaset VHS mingguan pada bulan Jun 2003, menggambarkankadar penerimaan teknologi DVD yang cepat di pasaran.

Walaupun kebanyakan peleraian dan format disokong, kebanyakan cakera DVD-Video pengguna menggunakan video MPEG-2 sama ada nisbah aspek 4:3 atau 16:9 anamorfik, disimpan pada peleraian 720×480 (NTSC) atau 720×576 (PAL) pada 29.97 atau 25 FPS. Audio biasanya disimpan menggunakan format Dolby Digital (AC-3) atau Sistem Teater Digital (DTS), dari format 16-bit/48 kHz hingga 24-bit/96 kHz dengan penyampaian monaural hingga "Surround Sound" 7.1 saluran, dan/atau Lapisan 2MPEG-1. Walaupun spesifikasi untuk keperluan video dan audio berbeza mengikut rantau global dan sistem televisyen, kebanyakan pemain DVD menyokong semua format yang boleh. DVD-Video juga menyokong ciri-ciir seperti menu, pilihan sari kata, pelbagai sudut kamera, dan pelbagai runut audio.

DVD-Audio
---------

Rencana utama: DVD-Audio
**DVD-Audio** ialah sejenis format untuk menyampaikan kandungan audio fideliti tinggi dalam DVD. DVD-Audio menawarkan banyak pilihan tatarajah saluran (dari mono hingga surround sound 7.1) pada pelbagai frekuensi sampel (sehingga 24-bit/192 kHz berbanding 16-bit/44.1 kHz CDDA). Berbanding dengan format CD, format DVD yang lebih banyak muatannya membolehkan kemasukan lebih banyak muzik (mengenai jumlah tempoh dan bilangan lagu) dan/atau mutu audio yang jauh lebih baik (dicerminkan oleh kadar pensampelan linear yang lebih tinggi dan kadar bit mencancang lebih tinggi, dan/atau saluran tambahan untuk pengeluaran semula bunyi ruang).

Walaupun spesifikasi teknikal DVD-Audio lebih tinggi, namun timbulnya pertikaian sama ada hasil penambahan audio amat terasa dalam persekitaran pendengaran yang biasa. DVD-Audio kini disambut oleh sebuah pasaran ceruk, mungkin sekali disebabkan perang format dengan piawaian SACD yang dielakkan DVD-Video.

Pengganti
---------

Mula-mulanya ada dua pengganti yang munasabah untuk DVD yang dikembangkan oleh konsortium berlainan: Cakera Blu-ray (BD) oleh Sony dan Panasonic, dan HD DVD oleh Forum DVD, iaitu pengganti "rasmi" yang direka oleh Toshiba. Kedua-dua format itu bertempur dalam satu perang format mulai tahun 2006 hingga 2007, namun pada awal tahun 2008, hampir semua studio dan peruncit besar berhenti menyokong HD DVD, dan pada 19 Februari, Toshiba mengumumkan pemberhentian pemajuan HD DVDnya. Bagaimanapun, tidak seperti peralihan format sebelumnya (iaitu dari piring hitam ke cakera padat, atau dari pita video VHS ke DVD), tidak kelihatan apa-apa petanda jelas bahawa penghasilan DVD biasa akan dihentikan serta-merta. Kedua-dua pemain Blu-Ray dan HD DVD boleh memainkan DVD biasa, dan lamab web berita keluaran DVD seperti TVShowsonDVD.com masih menyenaraikan keluaran DVD biasa akan datang sehingga tahun 2009. Tambahan pula, apabila mengumumkan pemberhentian HD DVD, Toshiba membayangkan bahawa pihaknya akan terus menghasilkan pemain dan perakam DVD biasa. Sementara itu, Wal-Mart, yang juga mengumumkan keputusan menghentikan penjualan HD DVD untuk menyokong Blu Ray beberapa hari sebelum pengumuman Toshiba, khususnya memilih DVD biasa dalam pengumumannya, menunjukkan peruncit besar itu tidak merancang untuk berhenti menjual format lama sambil menerima format baru.

Lihat juga
----------

* Cakera Blu-Ray
* Cakera optik
* DualDisc
* DVD pakai buang DIVX
* DVD pakai buang DVD-D
* DVD pakai buang Flexplay
* Format DVD
* Kod rantau DVD
* DVD Talk
* DVD TV Games
* DVD-R
* DVD-RAM
* DVD-RW
* DVD-Video
* DVD+R
* DVD+RW
* Edisi khas
* Firmware
* HD DVD
* Kad DVD
* MiniDVD
* MVI
* Nuon
* Pengarangan DVD

Rujukan
-------

1. ↑  "Build Your Skills: A comparison between DVD and CD-ROM)". Diarkibkan daripada yang asal pada 2012-07-11. Dicapai pada 2008-02-22.
2. ↑  DVD-Workshop: University of Utah and elsewhere, e.g. as the *SD export preset* for standard definition DVDs in Final Cut Pro.
3. 1 2  "DVD Format Unification (siaran akhbar)". TOSHIBA. 1995-12-08. Dicapai pada 2007-07-12.
4. ↑  "A Battle for Influence Over Insatiable Disks". New York Times. 1995-01-11. Dicapai pada 2007-04-09.
5. ↑  "DVD designers go with AC-3 Final specs for 'digital serba gunae disc'..." The Hollywood Reporter. 1995-12-11. Dicapai pada 2007-04-16.
6. ↑  "DVD Primer". DVD Forum. 2004-11-14. Dicapai pada 2008-01-23.
7. ↑  "DVD-14". AfterDawn Ltd. Dicapai pada 2007-02-06. Cite has empty unknown parameter: `|coauthors=` (bantuan)
8. ↑  DVD FAQ
9. ↑  "Dual Layer Recording burnworld.com". Dicapai pada 2007-07-06.
10. ↑  "Backwards Compatible burnworld.com". Dicapai pada 2007-07-06.
11. ↑  Bakalis, Anna (2003-06-20). "It's unreel: DVD rentals overtake videocassettes". Washington Times. Check date values in: `|date=` (bantuan)
12. ↑  "Toshiba quits HD DVD format war". CNN. 2008-02-19. Dicapai pada 2008-02-19.
13. ↑  "Wal-Mart picks Blu-Ray over HD DVD". Charlottetown Guardian. 2008-02-15. Dicapai pada 2008-02-19.

* Bennett, Hugh (April 2004). "Understanding Recordable & Rewritable DVD". Optical Storage Technology Association. Dicapai pada 2006-12-17.
* Labarge, Ralph. *DVD Authoring and Production*. Gilroy, Calif.: CMP Books, 2001. ISBN 1-57820-082-2.
* Taylor, Jim. *DVD Demystified, 2nd edition*. New York: McGraw-Hill Professional, 2000. ISBN 0-07-135026-8.

Pautan luar
-----------

### Rasmi

* DVD Forum
* DVD+RW Alliance
* DVD Copy Control Association and the Content Scramble System (CSS)
* Care and Cleaning of DVD or CD Discs from Sony
	+ FAQ:Cleaning and Polishing a DVD

### Teknologi

* Understanding Recordable & Rewritable DVD by Hugh Bennett
* DVD information translated to many languages at doom9.org
* How to identify the real manufacturer of your recordable DVD by DVD Identifier
* DVD recorder formats explained Diarkibkan 2005-11-04 di Wayback Machine
* Daily news and articles on DVD subjects

### Koleksi DVD

* Cinema de Merde Diarkibkan 2010-08-15 di Wayback Machine Reviews and essays on bad and cheesy movies on video
* DVD reviews and information Diarkibkan 2005-11-23 di Wayback Machine at Cheap-DVDs-Advisor.com
* DVD Aficionado organizer Diarkibkan 2005-11-24 di Wayback Machine
* IGN | Upcoming DVD releases Diarkibkan 2005-07-25 di Wayback Machine at IGN
* DVD reviews and analysis Diarkibkan 2014-12-18 di Wayback Machine at The DVD Insider
* DVD news, reviews and resources Diarkibkan 2002-07-27 di Wayback Machine at DVD Answers
* A Weekly Guide to DVD Movie Releases & Reviews at DVD Movie Guide
* Weekly look at DVDs coming out at Hero Realm

### Lain-lain

* DVD Frequently Asked Questions (and Answers)
* The Challenge of DVD Authoring Diarkibkan 2005-10-30 di Wayback Machine a PDF report at DVD-Copy.com
* "DVD Rentals Overtake VHS Cassettes For First Time," Diarkibkan 2005-12-29 di Wayback Machine June 19, 2003 article from NBC4 TV
* Archive of Region 2 and Region 0 DVDs from 1997 onwards Diarkibkan 2016-06-02 di Wayback Machine provided by DVDark.co.uk
* DVD+RW/+R/-R(W) for Linux
* DVD and DVD+RW compatibility testing
* How DVD works from HowStuffWorks.com

* iconPortal Sains komputer

| * l
* b
* s
Perkakasan komputer |
| --- |
| **Komputer** |
| Papan induk | Unit pemprosesan pusat (CPU) • Ingatan capaian rawak (RAM) • Ingatan baca sahaja (ROM) • BIOS • PCI • PCI Express • USB • HyperTransport • CSI • AGP • ISA • EISA • VLB • Papan induk |
| Pengawal storan | IDE • SATA • RAID • SCSI • CD-ROM • CD-RW • DVD-ROM • DVD-R • DVD-RAM • DVD-RW • Perakam DVD • BD-ROM • Perakam BD |
| Pengawal video/bunyi | Kad video • Kad grafik • Kad bunyi |
| Pengawal bas | Port selari • Port bersiri • USB • FireWire |
| Pengawal lain | Pendinginan komputer |
| Media | CD • DVD • BD • Cakera liut • Cakera keras • HD DVD • Pemacu kilat USB • Kad ingatan • Pemacu Zip • Pemacu pita • Ingatan kilat |
| Rangkaian | Modem • Kad antara muka rangkaian • Bilik pelayan • Ladang pelayan |
| Peranti masukan | Papan kekunci • Tetikus • Bebola jejak • Kayu ria • Pengimbas |
| Peranti keluaran | Monitor • Pencetak |
| Perkakasan lain | Kipas • Bekalan kuasa • Kad penala TV • UPS |

 * p
* b
* s
 **Sony Corporation**

**Barisan produk**  

**Teknologi dan jenama**: α • Betacam • Blu-ray • BRAVIA • CD • Cyber-shot • DAT • DVD • LocationFree • Memory Stick • MiniDisc • MiniDV • mylo • PlayStation • PSP • VAIO • Video8/Hi8/Digital8 • Walkman• Telefon Bimbit Walkman • XDCAM   

**Produk bersejarah**: AIBO • Betamax • Sony CLIÉ • Lissa • Mavica • NEWS • Qualia • TR-55 • Trinitron • U-matic • WEGA  

  

**Segmen operasi**  

Sony Corp. (Sony Electronics di Amerika Syarikat) • Sony Pictures • Sony Computer Entertainment • Sony Music • Sony Financial Holdings  

  

**Lain-lain**  

**Pengambilalihan**: Columbia Records • Columbia Pictures Entertainment (Columbia Pictures & TriStar Pictures) • Metro-Goldwyn-Mayer (20%) • Aiwa   

**Usahasama**: Sony Ericsson • Sony Music • Sony/ATV • S-LCD • STLCD • Sony NEC Optiarc • FeliCa Networks  

**Orang penting**: Harrison • Hirai • Ibuka • Idei • Kuroki • Kutaragi • Lynton • Morita • Ohga • Pascal • Stringer